2.  ลักษณะการประกอบธุรกิจ

2.1 ประวัติความเป็นมา บริษัท ซีเอ็ดยูเคชั่น จำกัด (มหาชน) (SE-EDUCATION Public
Company Limited) ได้จดทะเบียนจัดตั้ง เมื่อวันที่ 10 ตุลาคม พ.ศ. 2517 ด้วยทุนจดทะเบียน
99,000 บาท โดยมีวัตถุประสงค์หลักในการดำเนินธุรกิจที่เอื้ออำนวยต่อการศึกษาหาความรู้
เพื่อพัฒนาความรู้ความสามารถของคนไทย ในสาขาที่จำเป็นต่อการพัฒนาประเทศ
โดยกลุ่มผู้เริ่มก่อตั้งทั้งหมดประกอบด้วย วิศวกรไฟฟ้า 10 คน
ที่จบการศึกษาจากคณะวิศวกรรมศาสตร์ จุฬาลงกรณ์มหาวิทยาลัย
ซึ่งต่างก็เคยมีประสบการณ์ในการทำกิจกรรมเผยแพร่ความรู้ จากชุมนุมวิชาการ
คณะวิศวกรรมศาสตร์ จุฬาฯ ในขณะที่เป็นนิสิตมาแล้ว
และตระหนักดีว่าประเทศไทยยังขาดแคลนการพัฒนาสื่อความรู้เชิงวิชาการอยู่มาก

การเปลี่ยนแปลงผู้ถือหุ้นรายใหญ่ (ข้อมูล ณ วันปิดสมุดทะเบียน)

  --------------------------- ------------ ------- ------------ ------- ------------ -------
  รายชื่อผู้ถือหุ้น                  26 พ.ย. 2547         1 ธ.ค. 2546          9 เม.ย. 2545 

                              จำนวนหุ้น      %       จำนวนหุ้น      %       จำนวนหุ้น      %

  บริษัท เนชั่นมัลติมีเดียกรุ๊ป จำกัด    46,384,250   14.76   51,979,410   24.31   43,739,410   20.73
  (มหาชน)                                                                            

  HSBC (SINGAPORE) NOMINEES   28,250,000   8.99    15,000,000   7.01    3,492,000    1.66
  PTE LTD.                                                                           

  นายฤทธิ์ ธีระโกเมน             22,851,790   7.27    21,035,960   9.84    30,535,260   14.47

  บริษัท ซีเอ็ดยูเคชั่น จำกัด (มหาชน) 19,783,600   6.30    -            -       -            -

  Morgan Stanley & Co         1,166,700    0.37    4,000,700    1.87    22,487,950   10.66
  International Limited                                                              
  --------------------------- ------------ ------- ------------ ------- ------------ -------

บริษัทฯ ได้รับอนุญาตให้เป็น บริษัทจดทะเบียนในตลาดหลักทรัพย์แห่งประเทศไทย
ในภาคอุตสาหกรรมบริการ กลุ่มธุรกิจหลัก สื่อประชาสัมพันธ์ หมวดธุรกิจย่อย สิ่งพิมพ์ ตั้งแต่ปี พ.ศ.
2534 และแปลงสภาพเป็นบริษัทมหาชน เมื่อวันที่ 29 เมษายน พ.ศ. 2536 ปัจจุบัน บริษัทฯ
มีชื่อเรียกสั้นๆ ซึ่งเป็นที่รู้จักกันอย่างแพร่หลาย คือ ซีเอ็ด (SE-ED) ซึ่งย่อมาจากคำเต็มว่า
Science, Engineering and Education

ในระยะเริ่มแรก บริษัทฯ ผลิตวารสารรายเดือน “เซมิคอนดัคเตอร์อิเล็กทรอนิกส์”
และเป็นผู้แทนจำหน่ายอุปกรณ์อิเล็กทรอนิกส์จากต่างประเทศ

ในปี พ.ศ. 2521 เริ่มผลิตวารสารรายเดือน “ทักษะฉบับวิทยาศาสต์และเทคโนโลยี”
ซึ่งเป็นวารสารทางด้านวิทยาศาสตร์และเทคโนโลยีสำหรับเยาวชน และผู้สนใจทั่วไป

ในปี พ.ศ. 2522 เริ่มผลิตวารสารรายเดือน “มิติที่ 4”
เพื่อเสริมสร้างจินตนาการและความคิดสร้างสรรค์ และกระตุ้นผู้ที่ไม่ชอบวิทยาศาสตร์หนักๆ
ให้หันมาสนใจวิทยาศาสตร์มากขึ้น

ในปี พ.ศ. 2523 เริ่มผลิตหนังสือวิชาการด้านวิศวกรรมศาสตร์ และวิทยาศาสตร์ ออกจำหน่าย
ต่อมาได้ขยายสายงานผลิตออกมาเป็น ฝ่ายผลิตตำราและหนังสือเชิงวิชาการ

ในปี พ.ศ. 2526 ผลิตวารสารรายเดือน ไมโครคอมพิวเตอร์
และเริ่มผลิตหนังสือด้านไมโครคอมพิวเตอร์ออกจำหน่าย พร้อมๆ กันนี้ หมวดหนังสือบริหาร /
การจัดการ ของบริษัทฯ ก็เริ่มต้นอย่างจริงจัง
โดยเน้นหนังสือที่สามารถช่วยคนทำงานให้ทำงานได้ดีขึ้น
มากกว่าจะเน้นหนังสือที่คาดว่าจะขายดีเป็นพักๆ เท่านั้น

ในปี พ.ศ. 2528 บริษัทฯ เริ่มใช้ระบบการจัดจำหน่ายหนังสือแบบ Standing Order
ที่ดัดแปลงขึ้นให้เหมาะสมกับธุรกิจหนังสือของไทย และได้รวมวารสาร
ทักษะฉบับวิทยาศาสตร์และเทคโนโลยี และวารสาร มิติที่ 4 เข้าด้วยกัน
และเปลี่ยนชื่อใหม่เป็นวารสาร รู้รอบตัว ซึ่งต่อมาก็ได้เปลี่ยนรูปเล่ม และเนื้อหาให้ทันสมัยเพิ่มขึ้น
และเปลี่ยนชื่อใหม่เป็น UpDATE
ขณะเดียวกันก็ได้ขยายสายงานผลิตหนังสือส่งเสริมเยาวชนขึ้นมาอย่างจริงจัง
เพื่อบุกเบิกหนังสือสาระความรู้สำหรับเยาวชน ซึ่งต่อมาในปี พ.ศ. 2529 “วิทยาศาสตร์อ่านสนุก”
การ์ตูนชุดเสริมความรู้ชุดแรก ก็ได้ออกวางตลาดและได้รับการตอบรับเป็นอย่างดี

บริษัทฯ บุกเบิกธุรกิจวารสาร และหนังสือเชิงวิชาการ อย่างต่อเนื่องมาเป็นลำดับ
จนกลายเป็นสำนักพิมพ์สาระความรู้ชั้นนำ
และมีระบบจัดจำหน่ายที่เป็นที่ยอมรับว่าดีที่สุดในธุรกิจหนังสือ
และได้เริ่มบทบาทการเป็นผู้รับจัดจำหน่ายหนังสือให้กับสำนักพิมพ์อื่นที่ผลิตหนังสือประเภทใกล้เคียงกันด้วย

แม้ว่าบริษัทฯ จะมียอดขาย และมีการเติบโตอย่างน่าพอใจ
เมื่อเทียบกับอุตสาหกรรมหนังสือโดยเฉลี่ย โดยบริษัทฯ
เป็นสำนักพิมพ์ที่มียอดขายสูงสุดในระบบร้านหนังสือ
และเป็นผู้จัดจำหน่ายหนังสือรายใหญ่ที่สุดด้วยในขณะนั้น
แต่ก็พบว่ามีข้อจำกัดที่จำนวนร้านหนังสือที่ดีมีน้อยเกินไป ทำให้หนังสือที่บริษัทฯ
ผลิตขึ้นไม่สามารถถูกกระจาย และถูกจัดวางอย่างเหมาะสม ยอดขายที่ได้สำหรับหนังสือแต่ละเรื่อง
จึงไม่สามารถทำได้มากขึ้นกว่าเดิมนัก

เมื่อทำการสำรวจต่อมา พบว่าร้านหนังสือเดิมไม่พร้อมจะขยายงาน
และไม่พร้อมจะปรับปรุงได้มากกว่าเดิมเท่าไรนัก ขณะที่ระยะเวลาดังกล่าว ศูนย์การค้ายุคใหม่
กำลังจะเริ่มทยอยเปิดอย่างต่อเนื่อง โดยบริษัทฯเชื่อมั่นว่าศูนย์การค้าเหล่านั้น
น่าจะเป็นแม่เหล็กที่ทำให้เกิดชุนชนขนาดใหญ่
และน่าจะทำให้พฤติกรรมคนไทยเปลี่ยนแปลงวิถีสัญจรไป ดังนั้น
การที่จะทำให้คนไทยหาหนังสืออ่านได้ง่ายขึ้น ก็ควรจะต้องมีร้านหนังสือที่ดีในศูนย์การค้าเหล่านั้น
แต่เนื่องจากการลงทุนต้องใช้เงินลงทุนสูงมาก
และเป็นเรื่องที่ยังไม่มีใครเคยบุกเบิกอย่างจริงจังมาก่อน
บริษัทจึงตัดสินใจที่จะเริ่มธุรกิจร้านหนังสือในศูนย์การค้าชั้นนำ
เพื่อไม่ให้กระทบกระเทือนกับร้านหนังสือเดิม ที่ส่วนมากอยู่ตามตึกแถว

ดังนั้น ในไตรมาสที่ 3 พ.ศ. 2533 บริษัทฯ
จึงยื่นเรื่องเข้าเป็นบริษัทจดทะเบียนในตลาดหลักทรัพย์แห่งประเทศไทย
และเริ่มโครงการร้านหนังสือ “ซีเอ็ดบุ๊คเซ็นเตอร์” ขึ้น เพื่อให้คนไทยได้มีโอกาสหาซื้อหนังสือดีๆ
ได้สะดวกขึ้น และเป็นการรองรับการเติบโตของตลาดหนังสือทั้งหมด
โดยมีทิศทางเน้นการเปิดในศูนย์การค้าชั้นนำ ร้านซีเอ็ดบุ๊คเซ็นเตอร์ จะจำหน่ายหนังสือที่บริษัทฯ
ผลิตขึ้นเอง และหนังสือของสำนักพิมพ์อื่นด้วย เพื่อให้มีความสมบูรณ์ในฐานะร้านหนังสือทั่วไป
ซีเอ็ดบุ๊คเซ็นเตอร์ เปิดดำเนินการสาขาแรก ในปลายปี พ.ศ. 2534 ที่ศูนย์การค้าฟอร์จูนทาวน์
โดยเน้นการเป็น ศูนย์หนังสือสาระและบันเทิง สำหรับครอบครัว และคนทำงาน

ซีเอ็ดบุ๊คเซ็นเตอร์ เริ่มเปิดในซูเปอร์เซ็นเตอร์ เป็นครั้งแรกในไตรมาสที่ 3 พ.ศ. 2539
ที่โลตัสซูเปอร์เซ็นเตอร์ สาขาพัทยา เพราะเห็นว่าซูเปอร์เซ็นเตอร์
เป็นทิศทางใหม่ของธุรกิจค้าปลีกที่จะเพิ่มความสำคัญมากขึ้นในอนาคต
และจะเป็นทำเลที่เหมาะสมสำหรับธุรกิจร้านหนังสือในอนาคตระยะยาว
หลังจากที่ได้ปรับรูปแบบของซีเอ็ดบุ๊คเซ็นเตอร์ ให้เป็นโฉมใหม่ ที่เน้นการใช้สีที่สดใส ให้ดูทันสมัยขึ้น
เน้นการออกแบบชั้นหนังสือที่สามารถผลิตได้ง่ายขึ้น และมีต้นทุนต่ำลง
เพื่อความรวดเร็วในการเปิดสาขาใหม่ และเน้นการพัฒนาศูนย์กระจายหนังสือ (Book
Distribution Center) ให้มีขีดความสามารถที่จะรองรับปริมาณงานได้มากกว่า 100 สาขา
ตลอดจนได้พัฒนาโมเดลของการอยู่รอด และการเติบโต ที่ได้พัฒนาและทดลองใช้มาจนเหมาะสมแล้ว
จึงทำให้ ซีเอ็ดบุ๊คเซ็นเตอร์ มีความพร้อมในการเติบโตอย่างแข็งแรง และสามารถเปิดสาขาใหม่ๆ
ได้อย่างรวดเร็ว ด้วยต้นทุน และค่าใช้จ่ายดำเนินการที่ต่ำลง
และมีโอกาสที่จะประสบความสำเร็จสูงขึ้น

นอกจากนั้น ยังพัฒนาความสัมพันธ์กับศูนย์การค้า และซูเปอร์เซ็นเตอร์ รายใหญ่ทุกราย
และได้รับความไว้วางใจในฐานะพันธมิตรธุรกิจที่สำคัญของแต่ละแห่ง
ทำให้มีโอกาสพัฒนารูปแบบธุรกิจอย่างต่อเนื่อง จนปัจจุบัน ถือได้ว่า ซีเอ็ดบุ๊คเซ็นเตอร์
เป็นเชนร้านหนังสือที่มีพัฒนาการอย่างต่อเนื่อง และเติบโตอย่างรวดเร็ว จนมีจำนวนสาขา
และมียอดขายมากที่สุดในประเทศไทย และเป็นแกนหลักของการเติบโตของบริษัทฯ ตั้งแต่ พ.ศ.
2540 เป็นต้นมา

ผลการดำเนินงานของบริษัทฯ เป็นที่น่าพอใจมาโดยตลอด
แต่เมื่อประเทศไทยประสบกับภาวะเศรษฐกิจที่ถดถอยอย่างรุนแรงจนเข้าขั้นวิกฤตหลังจากกลางปี
2540 เป็นต้นมา จนก่อให้เกิดสภาพการปิดตัวของธุรกิจและการว่างงานเกิดขึ้นเป็นจำนวนมาก
กำลังซื้อโดยรวมลดลง ธุรกิจหนังสือโดยรวมก็ได้รับผลกระทบอย่างรุนแรงด้วยเช่นกัน
คู่ค้ารายใหญ่ของ
บริษัทฯหลายรายที่เป็นร้านหนังสือประสบปัญหาขาดทุนและสภาพคล่องทางการเงินอย่างหนัก
ส่งผลทำให้ บริษัทฯ ต้องสำรองเป็นหนี้สูญจำนวนมาก การที่กำลังซื้อของประชาชนโดยรวมลดลง
ร้านหนังสือชะลอการสั่งซื้อ และบริษัทฯ
ระมัดระวังการปล่อยสินเชื่อเพื่อรักษาระดับหนี้สูญไม่ให้สูงเพิ่มขึ้น ตลอดจนการแข่งขันที่รุนแรงมากขึ้น
ต่างก็ส่งผลให้ยอดขายส่งสำหรับหนังสือที่ผลิตขึ้น และ ที่บริษัทฯ รับจัดจำหน่ายให้กับสำนักพิมพ์อื่น
ไม่สามารถขายได้ตามที่ควรจะเป็น ประกอบกับยอดขายส่วนต่างๆ ตกลงมากตามสภาวะเศรษฐกิจ ปี
พ.ศ.2541 จึงเป็นปีแรกที่บริษัทฯ ประสบปัญหาการขาดทุนนับจากบริษัทฯ
เข้าจดทะเบียนในตลาดหลักทรัพย์ฯ

อย่างไรก็ตาม การที่ได้ประสบกับปัญหาเศรษฐกิจที่รุนแรง ก็ทำให้ บริษัทฯ
ได้เริ่มทบทวนโครงสร้างธุรกิจของบริษัทฯ เพื่อให้มีความเข้มแข็งระยะยาว
มีการกระจายความเสี่ยงอย่างเหมาะสม และได้ปรับปรุงโครงสร้างทางการเงินอย่างจริงจัง
โดยได้เพิ่มทุนเพื่อรองรับกับปัญหาทางเศรษฐกิจที่ไม่แน่นอนไว้ในระดับหนึ่งในปี พ.ศ. 2541
และกำหนดมาตรการทางการเงินที่รัดกุม เพื่อให้บริษัทฯ
สามารถชำระเงินกู้ยืมระยะยาวจากสถาบันการเงินได้หมด
และมีสภาพคล่องทางการเงินที่เพียงพอที่จะขยายงานได้โดยไม่ติดขัด ดังนั้น ภายในปี พ.ศ. 2542
บริษัทฯ ก็สามารถพลิกฟื้นสภาพการทำกำไรขึ้นมาได้อีก
มีสภาพคล่องทางการเงินอยู่ในระดับที่น่าพอใจ และขยายการเติบโตได้อย่างต่อเนื่อง

บริษัทฯ ได้ย้ายสำนักงานทั้งหมดจาก ซอยตระกูลสุข ถนนอโศก-ดินแดง ซึ่งได้อยู่มาตั้งแต่ปี พ.ศ.
2526 มาที่อาคารเนชั่นทาวเวอร์ เสร็จสิ้นในต้นปี พ.ศ. 2544
หลังจากที่ได้ย้ายสำนักงานซีเอ็ดบุ๊คเซ็นเตอร์ ทั้งหมด มาล่วงหน้าแล้วตั้งแต่กลางปี พ.ศ. 2541
เพื่อให้มีพื้นที่ทำงานมากขึ้น ให้มีความสะดวกในการประสานงาน
และให้รองรับการเติบโตของบริษัทฯ ได้อีกมาก

ในปี 2546 บริษัทฯ ได้ย้ายศูนย์กระจายสินค้าของบริษัทฯ มาที่เลขที่ 99 หมู่ 1 ถนนกิ่งแก้ว
ตำบลราชเทวะ อำเภอบางพลี สมุทรปราการ 10540 เพื่อขยายศูนย์กระจายสินค้าของบริษัทฯ
ให้มีขนาดใหญ่ขึ้น เพื่อรองรับการเติบโตในอนาคต

2.  การประกอบธุรกิจ บริษัทฯ ประกอบธุรกิจหลัก 3 ส่วน คือ

1.  ธุรกิจร้านหนังสือ โดยเป็นผู้ดำเนินงานร้าน ซีเอ็ดบุ๊คเซ็นเตอร์ และ Book Variety
    และศูนย์หนังสือมหาวิทยาลัยหลายแห่ง ทั้งในกรุงเทพฯ และต่างจังหวัด
    รวมทั้งการขยายตัวในลักษณะเครือข่าย และการบริหารพื้นที่ขายในรูปแบบต่างๆ
    (มีสัดส่วนรายได้ 83.43% ของรายได้รวมปี 2547)

2.  ธุรกิจรับจัดจำหน่ายหนังสือ โดยจัดจำหน่ายให้กับหนังสือของบริษัทฯ เอง และสำนักพิมพ์อื่น
    เพื่อจำหน่ายให้กับร้านหนังสือทั่วไป และช่องทางการขายอื่นๆ

3.  ธุรกิจสำนักพิมพ์ โดยผลิตหนังสือ และวารสารเชิงวิชาการ และสาระความรู้
    รับจ้างโฆษณาเพื่อจัดลงในวารสารรายเดือนที่บริษัทฯ ผลิตขึ้น รับจ้างพิมพ์หนังสือ
    และเป็นผู้จัดงานประจำปี Thailand Electronics & Industrial Technology
    และงานแสดงสินค้าทางเทคโนโลยีเฉพาะทางอีกหลายงาน จัดค่ายเยาวชน SE-ED Kiddy
    Camp และจัดฝึกอบรมและสัมมนาเชิงวิชาการ

ในทั้งสามส่วนธุรกิจนี้ บริษัทฯ มีบทบาทในฐานะที่เป็นผู้นำตลาดรายใหญ่ของแต่ละส่วนธุรกิจ
ซึ่งแต่ละส่วนธุรกิจต่างเกื้อกูลซึ่งกันและกัน ทำให้เกิดความได้เปรียบในการแข่งขัน
และสามารถสร้างมูลค่าเพิ่มโดยรวมให้กับบริษัทฯ ได้เป็นอย่างดี

นอกจากนั้น ตั้งแต่ปี พ.ศ. 2527 บริษัทฯ ยังเข้าไปถือหุ้นร้อยละ 25 ในบริษัท เอ็ม แอนด์ อี
จำกัด ซึ่งมีทุนชำระแล้วเท่ากับ 400,000 บาท บริษัท เอ็ม แอนด์ อี จำกัด
ประกอบธุรกิจเป็นสำนักพิมพ์
โดยเป็นผู้ผลิตวารสารเทคนิคและผลิตหนังสือวิชาชีพด้านวิศวกรรมศาสตร์ และมอบหมายให้บริษัทฯ
เป็นผู้จัดจำหน่ายหนังสือให้

บริษัทฯ เข้าถือหุ้นร้อยละ 99.93 ในบริษัท ซีเอ็ดบุ๊คเซ็นเตอร์ จำกัด (จัดตั้งขึ้นเมื่อวันที่ 11
พฤษภาคม 2544) ซึ่งมีทุนชำระแล้วเท่ากับ 100,000 บาท แต่มิได้ดำเนินธุรกิจใดๆ
เพราะมีวัตถุประสงค์เพื่อป้องกันบุคคลอื่นนำชื่อ ซีเอ็ดบุ๊คเซ็นเตอร์ ไปจดทะเบียนจัดตั้งบริษัทใหม่
ซึ่งทำให้อาจเกิดความเข้าใจผิดคิดว่าเป็นกิจการเดียวกันเท่านั้น

ในปี 2546 บริษัทฯ เข้าถือหุ้นร้อยละ 28.75 ในบริษัท เพลินพัฒน์ จำกัด (จัดตั้งขึ้นเมื่อวันที่ 25
กันยายน 2545) ซึ่งมีทุนชำระเต็มมูลค่าหุ้น เท่ากับ 80,000,000 บาท
เพื่อประกอบกิจการโรงเรียนในนาม โรงเรียนเพลินพัฒนา ซึ่งตั้งอยู่บนถนนพุทธมณฑล สาย 2
เปิดสอนในระดับตั้งแต่เตรียมอนุบาล จนถึงมัธยมปีที่ 6 โดยจะเริ่มเปิดรับนักเรียนในปีการศึกษา
2547 เป็นต้นไป ถือเป็นการรวมตัวครั้งสำคัญของพันธมิตรที่รักงานการศึกษา กว่า 70 คน
จากกลุ่มต่างๆ ได้แก่ พ่อแม่ ผู้ปกครอง ครู นักวิชาการ ผู้บริหารโรงเรียน
ร่วมกับองค์กรเอกชนที่มีบทบาทสำคัญในสถาบันครอบครัว และการศึกษา
เพื่อสร้างสรรค์โรงเรียนต้นแบบแนวคิดใหม่ บนกระบวนการที่หลากหลาย
โดยวางแนวทางการบริหารจัดการ การออกแบบหลักสูตร ตลอดจนวิธีการเรียนรู้ เพื่อสร้างเยาวชน
ให้มีความสุข มีความรอบรู้ มีประสิทธิภาพ และมีทักษะที่จำเป็น ที่จะเป็นพลเมืองคุณภาพใหม่
และเชื่อมไปสู่ความเป็นนานาชาติ

บริษัท เพลินพัฒน์ จำกัด มีผู้ถือหุ้นรายใหญ่ ณ วันที่ 31 ธันวาคม 2547 มีดังนี้

1.  บริษัท ซีเอ็ดยูเคชั่น จำกัด (มหาชน) ถือหุ้น 28.75%

2.  บริษัท รักลูก แฟมิลี่ กรุ๊ป จำกัด (เดิมชื่อ บริษัท แปลนพับลิชชิ่ง จำกัด) ถือหุ้น 8.75%

3.  นางธิดา พิทักษ์สินสุข ถือหุ้น 5.0%

4.  นางสาวกรองทอง บุญประคอง ถือหุ้น 5.0%

2.3 มูลค่ารายได้รวมการจำหน่ายผลิตภัณฑ์หลักจำแนกตามผลิตภัณฑ์

+---------------+---------+--------+---------+-------+---------+------+
| ร             | ปี 2547  |        | ปี 2546* |       | ปี 2545* |      |
| ายได้จากการขาย |         |        |         |       |         |      |
|               |         |        |         |       |         |      |
| และบริการ      |         |        |         |       |         |      |
+---------------+---------+--------+---------+-------+---------+------+
|               | พันบาท   | %      | พันบาท   | %     | พันบาท   | %    |
+---------------+---------+--------+---------+-------+---------+------+
| รายไ          |         |        |         |       |         |      |
| ด้จากธุรกิจหนังสือ |         |        |         |       |         |      |
+---------------+---------+--------+---------+-------+---------+------+
| - ขายปลีก¹     | 2,      | 83.43  | 1,      | 80.08 | 1,      | 8    |
|               | 383,122 |        | 945,788 |       | 621,303 | 0.93 |
+---------------+---------+--------+---------+-------+---------+------+
| - ขายส่ง²      | 340,172 | 11.91  | 341,163 | 14.04 | 271,078 | 1    |
|               |         |        |         |       |         | 3.53 |
+---------------+---------+--------+---------+-------+---------+------+
| - รับจ้างพิมพ์    | 15,566  | 0.55   | 3,024   | 0.12  | 3,327   | 0.17 |
+---------------+---------+--------+---------+-------+---------+------+
| รวม           | 2,      | 95.89  | 2,      | 94.24 | 1,      | 9    |
|               | 738,860 |        | 289,975 |       | 895,708 | 4.63 |
+---------------+---------+--------+---------+-------+---------+------+
| กลุ่มวารสาร³    | 94,788  | 3.32   | 86,765  | 3.57  | 79,591  | 3.97 |
+---------------+---------+--------+---------+-------+---------+------+
| อื่น ๆ          | 22,692  | 0.79   | 53,221  | 2.19  | 27,940  | 1.40 |
+---------------+---------+--------+---------+-------+---------+------+
| รวมรายได้      | 2,      | 100.00 | 2,      | 1     | 2,      | 10   |
|               | 856,340 |        | 429,961 | 00.00 | 003,239 | 0.00 |
+---------------+---------+--------+---------+-------+---------+------+

  ¹ ขายปลีก หมายถึง รายได้จากการขายที่ร้านซีเอ็ดบุ๊คเซ็นเตอร์ และ Book Variety
  ซึ่งเป็นร้านหนังสือของบริษัทฯ และช่องทางการขายอื่นที่ซีเอ็ดบุ๊คเซ็นเตอร์ บริหาร

  ² ขายส่ง หมายถึง รายได้จากการขายส่งหนังสือและวารสารที่บริษัทฯ ผลิตเอง
  และที่รับจัดจำหน่าย ไปให้แก่ร้านหนังสือทั่วไป และช่องทางการขายอื่น

  ^(1 และ 2) มูลค่าขายของหนังสือที่บริษัทฯ ผลิตเอง ในปี 2547 , 2546 และ 2545
  คิดเป็นร้อยละ 8.58, 9.66 และ 11.95 ของรายได้จากการขายตามลำดับ

  ³ รายได้กลุ่มวารสาร ได้แก่ รายได้จากการ, ขายโฆษณา, การจัดงาน Thailand
  Electronics & Industrial Technology และการจัดค่าย SE-ED Kiddy Camp

  * รายได้ของปี 2546 และ 2545 มีการจัดประเภทใหม่
  เพื่อให้สามารถเปรียบเทียบกันได้กับปีปัจจุบัน